Πληροφορίες: Δ. Λογαράς

**Αθήνα: 16.03.2015**

**Αρ. Πρωτ.: 566**

**Προς: κ. Γ. Κατρούγκαλο, Αναπληρωτή Υπουργό Εσωτερικών & Διοικητικής Ανασυγκρότησης**

**Υπόμνημα της Ε.Σ.Α.μεΑ.**

**«Για τη λήψη μέτρων που θα διασφαλίζουν την ισότιμη πρόσβαση των ατόμων με αναπηρία στην διοικητική μεταρρύθμιση και την ηλεκτρονική διακυβέρνηση»**

**ΚΟΙΝ:** - Γραφείο Υπουργού Εσωτερικών και Διοικητικής Ανασυγκρότησης κου Ν. Βούτση

 - Γραφείο Γενικού Γραμματέα Διοικητικής Μεταρρύθμισης κου Δημ. Τσουκαλά

 - Φορείς - μέλη Ε.Σ.Α.μεΑ.

***Αξιότιμε κ. Υπουργέ,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) - που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας και ιδρυτικό μέλος του Ευρωπαϊκού Φόρουμ Ατόμων με Αναπηρία, του μεγαλύτερου φορέα εκπροσώπησης των ατόμων με αναπηρία και των οικογενειών τους σε ευρωπαϊκό επίπεδο, διαθέτουσα σήμερα διαχειριστική επάρκεια Β και Γ Τύπου για την υλοποίηση συγχρηματοδοτούμενων πράξεων στο πλαίσιο του ΕΣΠΑ 2007 - 2013 και διαπίστευση ως φορέας παροχής προγραμμάτων *«Δια Βίου Μάθησης»* - **επιθυμεί με την παρούσα επιστολή της, ενόψει της σημερινής συνάντησής μας,** **να** **θέσει υπόψη σας το ζήτημα της ισότιμης πρόσβασης των ατόμων με αναπηρία στη διοικητική μεταρρύθμιση και στις ηλεκτρονικές υπηρεσίες της δημόσιας διοίκησης, τόσο ως πολιτών όσο και ως εργαζόμενων.**

Όπως άλλωστε γνωρίζετε, οι πολίτες με αναπηρία ανέρχονται πλέον σε 80.000.000 άτομα περίπου στην Ε.Ε. (ποσοστό κατά μέσο όρο 15%), η συνεχής δε γήρανση της κοινωνίας αυξάνει δραματικά αυτό το ποσοστό δεδομένου ότι τα άτομα μεγαλύτερων ηλικιών παρουσιάζουν σταδιακά ακριβώς τις ίδιες ανάγκες με τα άτομα με αναπηρία, γεγονός που επιτείνει την ανάγκη διασφάλισης κατάλληλου περιβάλλοντος, υποδομών και υπηρεσιών - φυσικών και ηλεκτρονικών.

**Η Ε.Σ.Α.μεΑ. λαμβάνοντας υπόψη:**

* ότι «κλειδιά» για την επίτευξη του παραπάνω στόχου αποτελούν:
* η προσβασιμότητα του φυσικού και δομημένου περιβάλλοντος, των υποδομών και των συμβατικών και ηλεκτρονικών υπηρεσιών, η οποία παράλληλα αποτελεί και μια σημαντική διάσταση άνεσης και ασφάλειας για όλους τους πολίτες, ιδιαίτερα τους πολίτες γηρασκουσών κοινωνιών όπως η ελληνική και
* η ενεργός συμμετοχή των ίδιων των ατόμων με αναπηρία και των αντιπροσωπευτικών οργανώσεών τους στις διαδικασίες λήψης αποφάσεων για πολιτικές και προγράμματα που τα αφορούν άμεσα ή έμμεσα,
* ότι η ανοικτή πρόσβαση μέσω των ψηφιακών υπηρεσιών του δημοσίου, πέρα από συνταγματικό δικαίωμα, αποτελεί και ιδιαίτερα σημαντική διέξοδο για ορισμένους πολίτες, όπως οι πολίτες με αναπηρία, λόγω των προβλημάτων πρόσβασης στο δομημένο περιβάλλον και στις κτιριακές εγκαταστάσεις των υπηρεσιών του δημοσίου,
* ότι οι δημόσιοι δικτυακοί τόποι στη συντριπτική τους πλειοψηφία δεν είναι προσβάσιμοι στους πολίτες με αναπηρία, παρά την «ρητή» αναφορά στις προδιαγραφές προσβασιμότητας (WCAG) που γίνεται σε ορισμένους από αυτούς[[1]](#footnote-1),

**και κατ’ επιταγή*:***

- της παρ. 2 του άρθρου 4 του Συντάγματος, σύμφωνα με την οποία: «*Οι Έλληνες και οι Ελληνίδες έχουν ίσα δικαιώματα και υποχρεώσεις*.»,

- της παρ. 6 του Άρθρου 21 του Συντάγματος της χώρας, σύμφωνα με την οποία: *«τα άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της Χώρας»*,

- των παρ. 1 και 2 του Άρθρου 5Α του Συντάγματος της χώρας, σύμφωνα με τις οποίες: «*Καθένας έχει δικαίωμα στην πληροφόρηση, όπως νόμος ορίζει…..*» και «*Καθένας έχει δικαίωμα συμμετοχής στην Κοινωνία της Πληροφορίας. Η διευκόλυνση της πρόσβασης στις πληροφορίες που διακινούνται ηλεκτρονικά, καθώς και της παραγωγής, ανταλλαγής και διάδοσής τους αποτελεί υποχρέωση του Κράτους….*»,

- του άρθρου 9 *«Προσβασιμότητα»* της Διεθνούς Σύμβασης για τα Δικαιώματα των ατόμων με αναπηρία, την οποία η χώρα μας μαζί με το προαιρετικό πρωτόκολλό της επικύρωσε με τον Ν.4074/2012 (ΦΕΚ 88 Α΄/11.04.2012), και ως εκ τούτου οφείλει να θέσει σε εφαρμογή σε εθνικό επίπεδο, στο οποίο αναφέρεται ότι: «*Προκειμένου να επιτρέψουν στα άτομα με αναπηρίες να ζουν ανεξάρτητα και να συμμετέχουν πλήρως σε όλες τις πτυχές της ζωής, τα Συμβαλλόμενα Κράτη λαμβάνουν κατάλληλα μέτρα προκειμένου να διασφαλίζουν στα άτομα με αναπηρίες την πρόσβαση, σε ίση βάση με τους άλλους, στο φυσικό περιβάλλον, τα μέσα μεταφοράς, την πληροφορία και τις επικοινωνίες, συμπεριλαμβανομένων και των τεχνολογιών και συστημάτων πληροφορίας και επικοινωνιών και σε άλλες εγκαταστάσεις και υπηρεσίες που είναι ανοικτές ή παρέχονται στο κοινό, τόσο στις αστικές όσο και στις αγροτικές περιοχές…*»,

- του άρθρου 21 *«Ελευθερία έκφρασης και γνώμης και πρόσβαση στην πληροφόρηση»* της προαναφερθείσας Διεθνούς Σύμβασης, στο οποίο μεταξύ άλλων αναφέρεται ότι: «*Τα Κράτη Μέρη λαμβάνουν όλα τα κατάλληλα μέτρα για να εξασφαλίσουν ότι τα ΑμεΑ μπορούν να ασκούν το δικαίωμα στην ελευθερία έκφρασης και γνώμης, συμπεριλαμβανομένης και της ελευθερίας να αναζητούν, να λαμβάνουν και να μεταδίδουν πληροφορίες και ιδέες σε ίση βάση με τους άλλους και μέσω όλων των ειδών επικοινωνίας της επιλογής τους, όπως ορίζονται στο άρθρο 2 της παρούσας Σύμβασης, συμπεριλαμβανομένου και του να: (α) παρέχουν στα ΑμεΑ πληροφόρηση, που προορίζεται για το ευρύτερο κοινό, σε προσβάσιμες μορφές και τεχνολογίες κατάλληλες για διαφορετικά είδη αναπηρίας εν ευθέτω χρόνο και χωρίς πρόσθετό κόστος. (β) αποδέχονται και να διευκολύνουν τη χρήση των νοηματικών γλωσσών, Braille, βοηθητικής και εναλλακτικής επικοινωνίας, και όλων των άλλων προσβάσιμων μέσων, μεθόδων και μορφών επικοινωνίας της επιλογής των ΑμεΑ σε επίσημες συνδιαλλαγές, και (ε) αναγνωρίσουν και προωθήσουν τη χρήση των νοηματικών γλωσσών..»,*

*-* των νέων Κανονισμών (ΕΚ) των Ευρωπαϊκών Διαρθρωτικών και Επενδυτικών Ταμείων (ΕΔΕΤ) για την νέα προγραμματική περίοδο 2014 - 2020. Επισημαίνουμε ότι ήδη από την προηγούμενη προγραμματική περίοδο ο Κανονισμός 1083/2006 με το άρθρο 16 καθιέρωσε για πρώτη φορά την αρχή της μη διάκρισης λόγω αναπηρίας και το κριτήριο της προσβασιμότητας στα άτομα με αναπηρία μεταξύ των υποχρεωτικών κριτηρίων επιλεξιμότητας πράξεων για χρηματοδότηση από ευρωπαϊκούς πόρους, οι δε Κανονισμοί των Ευρωπαϊκών Ταμείων για την νέα προγραμματική περίοδο (2014 - 2020) (βλ. άρθρο 7 *«Προώθηση της Ισότητας μεταξύ ανδρών και γυναικών και μη διάκριση»* Κανονισμού 1303/2013) ακολουθούν και ενισχύουν την προαναφερθείσα λογική, θέτοντας μάλιστα μεταξύ των γενικών εκ των προτέρων αιρεσιμοτήτων μία αιρεσιμότητα αποκλειστικά αναφερόμενη στην αναπηρία (Γενική εκ των προτέρων Αιρεσιμότητα 3: «Αναπηρία»), γεγονός που αποδεικνύει τη βαρύτητα που αποδίδει η Ευρωπαϊκή Ένωση στα ζητήματα που αφορούν στα άτομα με αναπηρία,

*-* των παρ. 7 και 8 του άρθρου 4 του Ν. 3979/*2011 «Για την ηλεκτρονική διακυβέρνηση και λοιπές διατάξεις»* (ΦΕΚ 138 Α'/16.06.2011)7, σύμφωνα με τις οποίες: *«Οι φορείς του δημόσιου τομέα διαμορφώνουν την πληροφόρηση και επικοινωνία και εν γένει τις υπηρεσίες ηλεκτρονικής διακυβέρνησης κατά τρόπο, ώστε αυτές να είναι φιλικές προς τον χρήστη, να διασφαλίζουν και να ενισχύουν την ισότητα ως προς την πρόσβαση σε πληροφορίες και υπηρεσίες ηλεκτρονικής διακυβέρνησης και να λαμβάνουν υπόψη τις ιδιαίτερες ανάγκες πρόσβασης ορισμένων ομάδων ή ατόμων και ιδίως των ατόμων με αναπηρία» και «Ο σχεδιασμός και η εφαρμογή υπηρεσιών ηλεκτρονικής διακυβέρνησης και η διαμόρφωση και προμήθεια των αντίστοιχων πληροφοριακών και επικοινωνιακών συστημάτων και υπηρεσιών πρέπει να γίνεται με γνώμονα τη διασφάλιση της ηλεκτρονικής προσβασιμότητας σε άτομα με αναπηρίες και τη δυνατότητα αξιοποίησης των σχετικών υπηρεσιών από αυτά»,*

*- της ΥΑΠ/Φ.40.4/1/989 «Πλαίσιο Παροχής Υπηρεσιών Ηλεκτρονικής Διακυβέρνησης», όπου στο Παράρτημα Ι (στην ενότητα 7 «Προσβασιμότητα» - ΚΥ 49) ορίζεται ότι οι δημόσιοι διαδικτυακοί τόποι πρέπει να συμμορφώνονται με το πρότυπο «Οδηγίες για την Προσβασιμότητα του Περιεχομένου του Ιστού» (WCAG) έκδοση 2.0, το οποίο αποτελεί το de facto πρότυπο ηλεκτρονικής προσβασιμότητας,*

**αλλά και βάσει:**

(i) των κατευθύνσεων και στόχων της Ευρωπαϊκής Ένωσης, όπως προσδιορίζονται στο *«Ψηφιακό Θεματολόγιο για την Ευρώπη»*, όπου, μεταξύ άλλων, προκρίνεται η «*συστηματική αξιολόγηση της προσβασιμότητας σε αναθεωρήσεις της νομοθεσίας στο πλαίσιο του ψηφιακού θεματολογίου, π.χ. ηλ-εμπόριο, ηλε-ταυτότητα & ηλ-υπογραφή, κατά τη Σύμβαση του ΟΗΕ για τα δικαιώματα των ατόμων με αναπηρία*», με αναμενόμενο στόχο «*έπειτα από επανεξέταση των επιλογών, διατύπωση προτάσεων, έως το 2011, ώστε να εξασφαλιστεί ότι ιστότοποι του δημόσιου τομέα (και ιστότοποι που παρέχουν βασικές υπηρεσίες στους πολίτες) θα είναι πλήρως προσβάσιμοι το 2015*»,

(ii) της Ανακοίνωσης της Ευρωπαϊκής Επιτροπής - COM (2010) 636 τελικό[[2]](#footnote-2) - με τίτλο «*Ευρωπαϊκή Στρατηγική για την Αναπηρία 2010 - 2020: Ανανέωση της δέσμευσης για μια Ευρώπη χωρίς εμπόδια»*, σύμφωνα με την οποία: *«…Η Επιτροπή προτείνει τη χρήση νομοθετικών και άλλου είδους μέσων, όπως η τυποποίηση, προκειμένου να βελτιστοποιήσει την προσβασιμότητα του δομημένου περιβάλλοντος, των μεταφορών και των ΤΠΕ, σύμφωνα με τις εμβληματικές πρωτοβουλίες ‘Ψηφιακό θεματολόγιο’ και ‘Ένωση καινοτομίας’».,*

**προτείνει τα παρακάτω:**

* **την αξιοποίηση των αναπτυξιακών προγραμμάτων στην προώθηση της προσβασιμότητας στα άτομα με αναπηρία στις υποδομές** (κτιριακές, εξωτερικοί χώροι κοινής χρήσης, παραλίες/αιγιαλοί, μεταφορές κ.λπ.) **και τις υπηρεσίες σε τοπικό επίπεδο**, **στη βάση των απαιτήσεων του Νέου Γενικού Οικοδομικού Κανονισμού και της Σύμβασης των Ηνωμένων Εθνών για τα Δικαιώματα των Ατόμων με Αναπηρία (άρθρο 9).**
* **την πλήρη συμμόρφωση των ιστοσελίδων και εν γένει ηλεκτρονικών υπηρεσιών του Υπουργείου και των εποπτευόμενων φορέων του με τις *«Οδηγίες για την προσβασιμότητα του περιεχομένου του Ιστού»*, έκδοση 2.0 σε επίπεδο συμμόρφωσης τουλάχιστον «ΑΑ», όπως άλλωστε επιβάλλει η ΥΑΠ/Φ.40.4/1/989 *«Πλαίσιο Παροχής Υπηρεσιών Ηλεκτρονικής Διακυβέρνησης»*, Παράρτημα Ι, ενότητα 7 «Προσβασιμότητα» - ΚΥ 49)**.
* **τη θέσπιση μηχανισμού αξιολόγησης/πιστοποίησης της προσβασιμότητας των ηλεκτρονικών υπηρεσιών του δημόσιου τομέα.** Δυστυχώς μέχρι σήμερα, κανένα μέτρο δεν έχει υλοποιηθεί από την Πολιτεία στην κατεύθυνση αυτή, με αποτέλεσμα κανείς να μη γνωρίζει/ελέγχει την ποιότητα των ηλεκτρονικών υπηρεσιών στους πολίτες με αναπηρία - και τον πραγματικό βαθμό συμβατότητάς τους με ό, τι τόσο το άρθρο 16 του Κανονισμού (ΕΚ) 1083/2006 υπαγορεύει στην περίπτωση που η κατασκευή τους έχει συγχρηματοδοτηθεί από το ΕΣΠΑ 2007 - 2013 όσο και με ό,τι το άρθρο 7 του Κανονισμού (ΕΚ) 1303/2013 υπαγορεύει στην περίπτωση συγχρηματοδότησης της κατασκευής τους από το ΕΣΠΑ 2014 - 2020**.**  Φυσικά παραμένει πάντοτε η δυνατότητα - που πλέον ενισχύεται και από τη Σύμβαση του Ηνωμένων Εθνών - των πολιτών με αναπηρία ελέγχου και καταγγελίας των έργων, που όμως μόνο σε νέες επιπλοκές και προστριβές της χώρας με την Ε.Ε. και τα Ταμεία μπορεί να οδηγήσει.

Η έλλειψη πρόνοιας για ποιοτικό έλεγχο των προσφερόμενων ψηφιακών υπηρεσιών ηλεκτρονικής διακυβέρνησης έχει οδηγήσει σε πληθώρα δύσχρηστων και απροσπέλαστων ψηφιακών υπηρεσιών με αποτέλεσμα οι πολίτες με αναπηρία της χώρας να μην μπορούν να τις χρησιμοποιήσουν και ως εκ τούτου να βιώνουν άνιση μεταχείριση. Για αυτό το λόγο προτείνεται ο έλεγχος της υιοθέτησης των απαραίτητων τεχνικών προδιαγραφών ηλεκτρονικής προσβασιμότητας σε συστηματική βάση, που θα οδηγεί στην απονομή σήματος πιστοποίησης σύμφωνα με τις διεθνείς καλές πρακτικές. Ο έλεγχος διαφόρων σταδίων (προκαταρτικός - προσυμβατικός, πρώιμος - προκαταρτικής επιθεώρησης, τελικός - συστηματικός και διεξοδικός με χρήση προτύπων και άλλων μεθόδων π.χ., δοκιμών ελέγχου με τη συμμετοχή τελικών χρηστών με αναπηρία) μπορεί να εντοπίσει σε βάθος τα προβλήματα και να καθορίσει με ακρίβεια το εάν μία ψηφιακή υπηρεσία συμμορφώνεται πλήρως ή όχι με το απαιτούμενο επίπεδο προσβασιμότητας. Η μεθοδολογία ελέγχου δεν αφορά μόνο την τεχνική ανάλυση του αποτελέσματος μίας υπηρεσίας ή εφαρμογής εν τη γέννηση της, αλλά ολόκληρο τον κύκλο ζωής αυτών. Για την υποστήριξη των ελέγχων απαιτείται η διαυγής μεθοδολογία ελέγχου βάσει γνωστών και αποτυπωμένων τεχνικών κριτηρίων, η ανάπτυξη προσβάσιμης ψηφιακής υπηρεσίας υποστηρικτικής όλων των διαδικασιών του ελέγχου και η εκπαίδευση των αξιολογητών. **Η πιστοποίηση της προσβασιμότητας απαιτεί ουσιαστικό ενδιαφέρον και τεχνογνωσία που ελάχιστοι στη χώρα διαθέτουν. Την υλοποίηση της συγκεκριμένης δράσης μπορεί να αναλάβει η Ε.Σ.Α.μεΑ., με τη συνδρομή κοινοτικών πόρων στο πλαίσιο Πρωτόκολλο Συνεργασίας με το Υπουργείο σας ή άλλου τρόπου που θα εσείς θα υποδείξετε.**

* **την εφαρμογή**, μέσω του Επιχειρησιακού Προγράμματος «Μεταρρύθμιση Δημόσιου Τομέα 2014 – 2020», δράσεων στήριξης των αναγκών των ατόμων με αναπηρία τόσο ως πολιτών όσο και ως εργαζόμενων στο δημόσιο τομέα κατά τη λειτουργική αναδιοργάνωση του δημόσιου τομέα (μέριμνα κατά την προτυποποίηση εσωτερικών αλλά και εξωστρεφών διαδικασιών, καθιέρωση μετρήσιμων στόχων και δεικτών σχετικών με την εξυπηρέτηση πολιτών με αναπηρία από τις Υπηρεσίες του δημόσιου τομέα, θεσμοθέτηση της συνεργασίας των Υπηρεσιών με εκπροσώπους του αναπηρικού κινήματος σε όλα τα επίπεδα κ.λπ.)
* **την εκπαίδευση, σε συνεργασία με την Ε.Σ.Α.μεΑ, αξιοποιώντας την πιστοποίησή της και την εμπειρία της ως φορέα παροχής προγραμμάτων «Δια Βίου Μάθησης», του ανθρώπινου δυναμικού της δημόσιας διοίκησης σε θέματα σχετικά με την αναπηρία, την προσβασιμότητα στα άτομα με αναπηρία** (σχεδιασμός και υλοποίηση εκπαιδευτικών προγραμμάτων, ανάπτυξη κατάλληλου εκπαιδευτικού υλικού και εργαλείων κ.λπ.) στο πλαίσιο των προβλέψεων της Σύμβασης για τα δικαιώματα των ατόμων με αναπηρία (ν.4074/2012) και χρηματοδότηση αυτών των δράσεων από το Επιχειρησιακό Πρόγραμμα «Μεταρρύθμιση Δημόσιου Τομέα 2014 - 2020».
* **την κωδικοποίηση των διάσπαρτων διατάξεων που αφορούν στην προσβασιμότητα των ατόμων με αναπηρία σε φυσικές και ψηφιακές υποδομές και υπηρεσίες** του δημοσίου και ευρύτερου δημοσίου τομέα σε ενιαίο νομοθετικό κείμενο.
* **την καθιέρωση της διάθεσης πληροφοριών και σε προσβάσιμους μορφότυπους** (έντυπα με μεγάλους χαρακτήρες ή/και σε γραφή Braille ή/και σε “easy-to-read” μορφή, κασέτες και CDs, DVDs με διερμηνεία στη νοηματική κ.λπ.) από τις υπηρεσίες του δημόσιου και ευρύτερου δημόσιου τομέα.
* **την καθιέρωση διερμηνέων νοηματικής γλώσσας σε υπηρεσίες συναλλαγής με κοινό μεγάλης κίνησης ή εναλλακτικά τη χρηματοδότηση του Προγράμματος Διερμηνείας στην Νοηματική Γλώσσα που υλοποιεί η Ομοσπονδία Κωφών Ελλάδος (ΟΜ.Κ.Ε.) καθώς και τη δημιουργία «Υπηρεσίας Δια-μεταγωγής» για την εξυπηρέτηση κωφών και βαρήκοων ατόμων»[[3]](#footnote-3)**. Η δημιουργία και λειτουργία της εν λόγω Υπηρεσίας θα μπορούσε να υποστηριχτεί από πόρους του Επιχειρησιακού Προγράμματος *«Μεταρρύθμιση Δημόσιου Τομέα 2014 - 2020»* και να υλοποιηθεί από την Ε.Σ.Α.μεΑ. σε συνεργασία με την ΟΜ.Κ.Ε., που αποτελεί φορέα - μέλος της.
* **τη διασφάλιση εύλογων προσαρμογών (προσαρμογή προγραμμάτων σπουδών, υποδομών, εξοπλισμού, σημειώσεων κ.λπ.) για την ισότιμη συμμετοχή του ανθρώπινου δυναμικού με αναπηρία στις δράσεις εκπαίδευσης/κατάρτισης του ανθρώπινου δυναμικού του δημόσιου τομέα**.
* **την αξιοποίηση και εξειδίκευση των προβλέψεων της υφιστάμενης νομοθεσίας που αναθέτουν αρμοδιότητες σχετικές με τα άτομα με αναπηρία σε συγκεκριμένες δομές/υπηρεσίες της δημόσιας διοίκησης** με στόχο την ανάπτυξη δικτύου ενημερωμένων στελεχών που θα προωθήσουν/υποστηρίξουν τις προβλέψεις της Σύμβασης του ΟΗΕ.
* **την αξιοποίηση των ελεγκτικών μηχανισμών που διαθέτει η Πολιτεία (Σώμα Επιθεωρητών Ελεγκτών Δημόσιας Διοίκησης - Σ.Ε.Ε.Δ.Δ. κ.λπ.) για τον έλεγχο εφαρμογής των απαιτήσεων της Σύμβασης του ΟΗΕ στη δημόσια διοίκηση.** Προς τούτο, είναι δυνατή η αξιοποίηση του Τεύχους Μεθοδολογίας για την υποστήριξη των Σ.Ε.Ε.Δ.Δ. στον έλεγχο της προσβασιμότητας των Υπηρεσιών του δημόσιου και ευρύτερου δημόσιου τομέα, που είχε συνταχθεί από Διϋπουργική Επιτροπή στην οποία συμμετείχε και εκπρόσωπός μας, αλλά και η παραγωγή νέων εργαλείων υποστήριξης των Σ.Ε.Ε.Δ.Δ. σε συνεργασία με την Ε.Σ.Α.μεΑ.
* **την ένταξη της διάστασης της προσβασιμότητας των ατόμων με αναπηρία σε όλους τους διαγωνισμούς έργων και προμηθειών των Φορέων** που εποπτεύει το Υπουργείο, αξιοποιώντας τις δυνατότητες που παρέχει η Οδηγία 2014/24/ΕΕ σχετικά με τις δημόσιες προμήθειες και την κατάργηση της οδηγίας 2004/18/ΕΚ (άρθρο 42, παράρτημα VII).

***Αξιότιμε κ. Υπουργέ,***

Ελπίζοντας ότι θα ανταποκριθείτε θετικά στις προτάσεις μας.

**Με εκτίμηση,**

 **Ο Πρόεδρος Ο Γεν. Γραμματέας**

 **Ι. Βαρδακαστάνης Χρ. Νάστας**

1. Σύμφωνα με επίσημες μελέτες, λιγότερο του 1% του Ελληνικού διαδικτύου είναι προσβάσιμο στα άτομα με αναπηρία. [↑](#footnote-ref-1)
2. Η εν λόγω Ανακοίνωση είναι διαθέσιμη μέσω του εξής συνδέσμου: <http://eur-lex.europa.eu/LexUriServ/LexUriServ.do?uri=COM:2010:0636:FIN:EL:DOC> [↑](#footnote-ref-2)
3. Η υπηρεσία αυτή, της οποίας η χρήση είναι ευρέως διαδεδομένη σε κράτη μέλη της Ευρωπαϊκής Ένωσης, επιτυγχάνει τη διεξαγωγή μιας αποτελεσματικής και απομακρυσμένης διαπροσωπικής επικοινωνίας μέσω εικονο-τηλεφωνίας με διερμηνέα νοηματικής γλώσσας (ο οποίος μπορεί να χρησιμοποιεί και τη χειλεανάγνωση). Η βασική λειτουργία αυτής της υπηρεσίας έχει ως εξής: ο διερμηνέας της Υπηρεσίας Διαμεταγωγής παίζει τον ρόλο του ενδιάμεσου μεταξύ του βαρήκοου ή κωφού ατόμου και του υπαλλήλου της δημόσια υπηρεσίας που θέλει να επικοινωνήσει τηλεφωνικά, αλλά δεν μπορεί λόγω της αναπηρίας του. [↑](#footnote-ref-3)